ร้านอาหารระหว่างทางขึ้นผาตั้ง ด้วยความสะดุดตาของวิวที่เห็นในร้าน ที่มีพื้นหลังจากระเบียงร้านคือภูเขาและต้นนางพญาเสือโคร่ง หรือต้นซากุระเมืองไทย บานสะพรั่ง เชื้อเชิญให้เข้าไปใกล้ๆ เลยตัดสินใจแวะทานมื้อเที่ยงกันที่ร้านนี้

พี่เจ้าของร้านเป็นคู่สามีภรรยาช่วยกันทำร้าน โดยพี่ผู้ชายจะเป็นคนปรุงอาหาร เจ้าของร้านทั้งคู่อัธยาศัยดีมากๆ ร้านสะอาดสะอ้าน จานชามช้อนสะอาด และพี่เจ้าของร้านยังใจดี เสิร์ฟชาเขียวหอมๆ ให้จิบระหว่างรออาหาร ได้จิบชาอุ่นๆ ชมวิวทิวเขาและต้นพญาเสือโคร่ง ขนาดอาหารยังไม่มา ก็เพลินอิ่มใจซะละ

วันที่ไป ไปกัน2คน ใจจริงอยากจะลองสั่งขาหมูหมั่นโถว แต่กลัวว่าจะทานกันไม่หมด เลยสั่งเป็นกับข้าวทานแทน
(ราคาขาหมู 280฿ หมั่นโถวลูกละ 10฿ ไว้ต้องหาคนไปลองชิมใหม่) อาหารที่สั่ง มี3อย่าง
-ผัดยอดถั่วลันเตา (80฿) ยอดถั่วลันเตาสดๆผัดไฟแรงแบบร้ำมันหอย ใส่พริกแห้งทอดเม็ดๆ รสชาติมันๆเผ็ดนิดๆ หอมพริกทอด รสชาติอ่อนๆ ทานกับข้าวสวยก็อร่อยดี แต่เพราะเป็นคนทานรสจัด ต้องเพิ่มพริกน้ำปลา รสชาติถึงจะเข้มสมใจ
-ไข่ม้วนยัดไส้ (90฿) หรือไข่เจียวยูนนาน ไข่ม้วนไส้หมูสับ หอมกลิ่นเครื่องเทศสมุนไพรสูตรของทางร้านทอดเหลืองๆ ทานกับซอสพริก อร่อยใช้ได้
- ต้มจืด (80฿) ตอนแรกสั่งซุปเปรี้ยวยูนนาน แต่ที่ร้านบอกหมด เลยเหลือเมนูแกงจืดเมนูเดียวที่มีในร้าน เป็นแกงจืดใส่ยอดถั่วลันเตา หมูสับ เต้าหู้ไข่ รสชาติธรรมดา แบบแกงจืดทั่วไปไม่พิเศษ
นอกจากนี้สั่งข้าวเปล่า2จาน ค่าเสียหาย 290฿

โดยรวมอาหารรสชาติใช้ได้ อร่อย ราคาสมเหตุสมผลและสะอาดดี แต่ที่ถูกใจของร้านนี้คือวิว ที่สะดุดตา บรรยากาศดี และการบริการที่เป็นกันเอง อาหารเด่นคงเป็นขาหมูหมั่นโถว ไว้มีโอกาสคราวหน้าจะต้องไปลองชิม